<classify> TAASISI ya Kuzuia na Kupambana na Rushwa Takukuru, inawashikilia vigogo watatu wa Taasisi ya Mikopo ya Pride Tanzania, huku ikimtaka Mkurugenzi Mtendaji wake, Rashid Malima kuripoti haraka kwa mahojiano kutokana na tuhuma za ubadhirifu wa zaidi ya Sh bilioni 1.8.Malima imeelezwa kuwa amekimbilia nchini Marekani, baada ya taasisi hiyo kufa kutokana na ukata wa fedha huku kigogo huyo wa Pride Tanzania akidaiwa kutafuna kiasi hicho cha fedha.Aidha, Takukuru inamsaka aliyekuwa mtumishi wa Chuo Kikuu cha Elimu DUCE, Josephata Mseti Machiwa, kwa tuhuma za kutafuna fedha za mikopo ya wanafunzi ambao zilipaswa kulipia ada.Akizungumza jana Dar es Salaam, Naibu Mkurugenzi Mkuu wa Takukuru, Brigedia Jenerali John Mbungo alisema walipata taarifa kutoka kwa wananchi wema wakidai kutafunwa kwa fedha za Pride hivyo walikuwa wanatafutwa muda mrefu kwa masuala mbali mbali ya rushwa na ubadhirifu.Taasisi ya Pride Tanzania ilikuwa inajihusisha na mikopo midogo kwa wananchi hasa wakina mama na kuanzisha shughuli zao za uchumi, alisema Brigedia Jenerali Mbungo na kuongeza: Mamlaka iliyosajili ilikuwa imeundwa mahususi kwa ajili ya wananchi wenye kipato kidogo shughuli za uvuvi, kilimo, biashara na ilisajiliwa rasmi mwaka 1999 na kupata ruzuku kutoka Norad shirika la misaada ya kimaendeleo la Norway yenye dola za Marekani milioni nne.Ilianza vizuri na ilisaidia kutoa mikopo kwa wananchi, lakini ghafla matatizo yalitokea ya ubadhirifu, rushwa zilisababisha taasisi hii kufungwa, kwa sasa haipo. Tulipata taarifa kutoka kwa wananchi wema, tukawasaka wote waliohusika na wizi wa fedha, tumefanikiwa kuwapata viongozi watatu; Alfred Kasonka alikuwa Meneja wa Fedha, Abdallah Kitwara na Paska Sima alikuwa mtunza fedha, bado tunaendelea na mahojiano nao na wanatupa ushirikiano vizuri, aliongeza.Aidha, alisema Takukuru inamsaka Mkurugenzi Mtendaji wa Pride, Rashid Malima ambaye amekuwa akiongoza taasisi hiyo kama Mkurugenzi Mtendaji tangu mwaka 1993 hadi 2018 alipotimkia nchini Marekani.Rashid Malima 65, ni mtu mzima, lakini kakimbia nchi yake kwa ubadhirifu, tunamtaka aje apambane na tuhuma zake, wananchi waliopo Marekani wakimuona wamwambie arudi nyumbani haraka na kuweka sawa rekodi yake kwa serikali, alisisitiza bosi huyo wa Takukuru.Nyaraka tunazozishikilia tumebaini Malima aliweza kuiba kiasi cha shilingi bilioni 1.8, hizi ni taarifa tulizozikamata inaweza kuwa zaidi, bado tunafanya uchunguzi kujua kiasi sahihi.Pia wapo ambao tumewakamata tunaendelea kuwahoji Alfred Kasonka Meneja wa Fedha, Abdallah Kitwara na Paska Sima Mtunza Fedha, alisisitiza Brigedia Jenerali Mbungo na kufafanua kuwa taasisi hiyo haimuonei mtu na kwamba mpaka mtu anaitwa tayari wameshajiridhisha vya kutosha.Hatua hiyo ya Takukuru imekuja ikiwa tayari Pride imefungwa mapema mwaka huu baada ya kuripotiwa kufilisika huku ikishindwa kutoa mikopo kwa wateja wake na kulipa stahiki za wafanyakazi pamoja na michango ya pensheni na kodi ya serikali.  <topic>: kitaifa 